|  |  |
| --- | --- |
| Majandus- ja Kommunikatsiooniministeeriuminfo@mkm.ee  | Teie 10.03.2025 nr 2-2/1116-1Meie 31.03.2025 nr 14-13/2362-1 |

**Ettepanekud planeerimisseaduse ja ehitusseadustiku ja planeerimisseaduse rakendamise seaduse muutmise seaduse eelnõule**

Edastasite 10.03.2025 kirjaga nr 2-2/1116-1 Saue Vallavalitsusele kooskõlastamiseks ja arvamuse avaldamiseks planeerimisseaduse ja ehitusseadustiku ja planeerimisseaduse rakendamise seaduse muutmise seaduse eelnõu. Saue Vallavalitsus esitab eelnõu osas järgmised märkused ja ettepanekud.

1. Eelnõu § 1 punkti 6 kohaselt täiendatakse planeerimisseaduse §-i 9 lõikega 2³, mis sätestab planeeringu koostamise korraldajale kohustuse avalikustada planeeringutega seotud teated lisaks veebilehele täiendavalt ka sotsiaalmeedia kontol, kui see on olemas. Eelnõu seletuskirjas on märgitud, et analoogselt veebilehel teadete avaldamata jätmisega on sotsiaalmeedias avaldamise nõude eiramise puhul tegemist menetlusnõuete rikkumisega. Saue Vallavalitsus on seisukohal, et planeeringute kohta sotsiaalmeedia kontodel teabe avaldamine peaks jääma vabatahtlikuks. Kuivõrd kohaliku omavalitsuse üksusele sotsiaalmeedia kontode loomine on vabatahtlik, ei oleks põhjendatud kohaliku omavalitsuse üksustele planeeringute koostamise korraldamisega kaasnev erinev halduskoormus sõltuvalt sellest, kas sotsiaalmeedia kontosid on loodud või mitte. Teate sotsiaalmeedias avaldamata jätmise kvalifitseerimine menetlusnõuete rikkumiseks näib ebaproportsionaalne, samal ajal pole õigusaktides defineeritud sotsiaalmeedia mõistet, samuti pole eelnõus ega seletuskirjas selgitatud, milliseid internetikeskkondi eelnõu koostajad sotsiaalmeediana mõistavad, kas teated tuleb avaldada kõikidel olemasolevatel kontodel ning millises vormis. Kuigi sätte eesmärk seletuskirja kohaselt on info senisest enam sotsiaalmeedias avaldamine ja info jõudmine rohkemate inimesteni, siis niisugusel kujul sätestatud kohustus võib viia pigem sotsiaalmeedia kontode sulgemiseni, et vältida liigset halduskoormust ning võimalikke tahtmatuid menetlusnõuete rikkumisi.

2. Saue Vallavalitsus teeb ettepaneku eelnõuga muuta planeerimisseaduse § 125 lõiget 5 ja asendada sõnad „olemasoleva hoonestuse vahele” sõnadega “tiheasustusega alale“ ning sõnad „ja seda teenindavad rajatised“ sõnadega „ja abihooned ning neid teenindavad rajatised“. Saue Vallavalitsuse hinnangul võiks halduskoormuse vähendamiseks asendada tiheasustusaladel ühte kinnisasja hõlmavate detailplaneeringute menetlemine projekteerimistingimuste andmisega, kui küsimuse all on kinnisasjale üksnes ühe hoone, abihoone(te) ja neid teenindavate rajatiste püstitamine või laiendamine. Lisaks selgitame, et sätte hetkel kehtiva sõnastuse kohaselt justkui ei oleks kinnisasjale projekteerimistingimuste alusel lubatava ühe hoone juurde võimalik kavandada abihoonet, vaid üksnes hoonet teenindavad rajatised.

3. Saue Vallavalitsus teeb ettepaneku muuta planeerimisseaduse § 133 lõiget 1 ning jätta sätte sõnastusest välja sõnad „isikuid ja“. Selgitame, et § 133 lõikes 1 sätestatud teavitamisele järgneb veel ka detailplaneeringu avalik väljapanek, mille puhul potentsiaalselt puudutatud isikuid samuti personaalselt kaasatakse ning teavitatakse võimalusest detailplaneeringu kohta arvamust avaldada. Isikud on planeeringumenetluste raames andnud tagasisidet, et nad ei saa aru, miks neid teavitatakse samast planeeringust mitmeid kordi, millal on sobivaim aeg oma seisukohti esitada, kas sama seisukohta tuleks esitada korduvalt erinevates menetlusetappides jne. Kokkuvõttes suurendab korduv teavitamine halduskoormust ning mõjub kaasatud isikutele segadust tekitavalt ja väsitavalt.

4. Eelnõu § 1 punkti 42 kohaselt täiendatakse planeerimisseaduse §-i 139 lõikega 7, mis sätestab detailplaneeringule kehtivusaja juhuks, kui planeeringut ei ole asutud ellu viima. Saue Vallavalitsus teeb ettepaneku sätestada detailplaneeringutele kehtivusaeg ka juhtudeks, kui planeeringut on juba asutud ellu viima, näiteks 14 aastat detailplaneeringu kehtestamisest arvates. Muudatus aitaks tagada, et detailplaneeringud viiakse ellu mõistliku aja jooksul ning need ei saaks piiravaks, kui muutuvad õigusaktid, nt üldplaneering. Reaalsuses on probleemiks mitmekümne aasta vanused detailplaneeringud, mis on ellu viidud, kuid ei ole enam asjakohased. Kehtiva detailplaneeringuta oleks võimalik anda ehitusõigus projekteerimistingimustega, kuid kehtiva detailplaneeringu alal seda teha ei saa. Uute ühe kinnistu detailplaneeringute koostamine on ebamõistlik halduskoormus mõlemale poolele.

Lugupidamisega

(allkirjastatud digitaalselt)

Andres Laisk

vallavanem

Anni Lehtmaa

+372 5420 0092 anni.lehtmaa@sauevald.ee